section_heading: Stjepan Novak
paragraph_text: Stjepanova je filozofija oduvijek bila da se prema ljudima odnosi s poštenjem i dostojanstvom. Način na koji se odnosi prema drugima za njega je odraz želje kako da se drugi odnose prema njemu. No uvijek se ponovno iznenadi kada ljudi iznevjere ovo njegovo očekivanje. Posebno ako su ti ljudi članovi njegove obitelji. Novac i status koji je naslijedio nikada neće moći nadoknaditi bol zbog tragedija koje su okružile njegov život. U svojim dvadesetima oženio je lijepu Karolinu. Nakon dvije godine braka dogodila se automobilska nesreća u kojoj pogine njegova supruga i najstariji sin. Bio je shrvan i nije mogao sam odgajati preživjelog sina Bornu te je zaposlio dadilju Viktoriju koja je i sama bila mlada samohrana majka. Uskoro je Viktorija počela privlačiti Stjepana i on je u njoj prepoznao savršenu majku za Bornu. Kako je Borna odrastao, Stjepan je sve teže pronalazio s njim zajednički jezik, a sve se više zbližavao s Viktorijinom kćeri Petrom. U Stjepanov život ponovno uđe nemir kada se pojavi Petrin pravi otac, Josip Lončar. Bojao se da će izgubiti Petru, a zapravo nije shvaćao da je veća vjerojatnost da će izgubiti Viktoriju, čija se ljubav prema Josipu nikada nije ugasila. Viktorija je bila na rubu započinjanja afere s Josipom, kada je iznenada tajnovito nestala. Nekoliko tjedana nakon Viktorijina nestanka, doživio je novo iznenađenje kada se pojavila njegova prva žena Karolina, koja mu je još uvijek zakonita supruga. Prije Karolininog povratka, Stjepan se zbližio s obiteljskom prijateljicom Lidijom Bauer, s kojom je i proveo strastvenu noć. No Karolinin povratak učinio je svoje i Lidija se morala povući. Na Karolinin nagovor, Stjepan se odlučuje na ulaganje u vinsku industriju. Vinarija Novakovih postaje unosan obiteljski posao. Ponovno na Karolinin poticaj, Stjepan ulazi u političku borbu za mjesto u Saboru, protiv svog rivala Zlatka Fijana. Unatoč političkim i poslovnim interesima, Stjepanova glavna briga ostaje njegova obitelj. No isti ti interesi ga sprječavaju da vidi tajne koje prijete raspadu obitelji Novak. Naime, nakon nestanka Petre i Karolinine invalidnosti, Stjepan je shrvan, pogotovo kada otkrije kako Karolina uopće nije nepokretna, i k tome, još ga vara sa svojim maserom, Denisom. Odlučan da napokon nađe sreću s Lidijom, odlazi s njom u Pariz. Trenutno u Parizu, sa svojom novom partnericom, Lidijom Bauer.